Podmanický, Ján, poslanec NR SR (2011-03-23):
Vážený pán podpredseda, vážené kolegyne, kolegovia, predovšetkým kolegyne, kolegovia z koalície, obraciam sa na vás s prosbou o podporu predloženého návrhu zákona. Ide o, by som povedal, taký minimalistický variant, ktorý kompenzuje tú najviac poškodenú skupinu, ktorá bola poškodená práve tou zmenou dane z príjmov fyzických a právnických osôb, takže ak dovolíte, rád by som aspoň v krátkosti vysvetlil vlastne, v čom ten problém vznikol. V podstate tie obce a mestá, ktoré boli aktívne pri výstavbe bytov a práve tá výstavba bytov bola téma, ktorá prechádzala bezbolestne každou vládou, či to bola vláda Vladimíra Mečiara, alebo to boli vlády Mikuláša Dzurindu, alebo vláda Roberta Fica, politika výstavby bytov sa v podstate v zásade nemenila, bola financovaná hlavne cez Štátny fond rozvoja bývania a cez ministerstvo výstavby a regionálneho rozvoja, vtedy. A vďaka tomuto sa za tých posledných, ja neviem pätnásť rokov, postavili tisíce nových bytov a zvýšila sa aj kvalita bývania. Naši občania dnes bývajú naozaj mnohí v solídnych nájomných bytoch a mnohé obce práve týmto spôsobom vďaka tomu, vhodne nastavenému spôsobu financovania išli do výstavby bytov, aj keď nesú tridsať rokov určité riziko, že musia tieto byty splácať, pretože sú samozrejme tieto objekty alebo tieto nové bytové domy zaťažené záložným právom v prospech Štátneho fondu rozvoja bývania a v prospech ministerstva výstavby, čiže tá obec do určitej miery je v riziku, že tridsať rokov musí ten úver splácať, aj keď je samozrejme výhodný. No a predpoklad, aby tá obec ho mohla splácať, je práve dostatok záujemcov o prideľovanie bytov. Zatiaľ tá finančná politika alebo tá politika bytová bola taká, že tých záujemcov je zatiaľ viac ako je bytov, takže tie obce môžu ďalej ísť do výstavby a v podstate nejdú do žiadneho rizika. Ak sa však zvýši nájomné v týchto bytoch, ktoré je momentálne prijateľné, ale tiež nie je najlacnejšie, lebo sa vám napočíta cena stavby, napočíta sa vám tam fond údržby a opráv, počítajú sa tam aj ďalšie poplatky, tak ak my zvýšime tú cenu nájomného možno až o 20 %, v mnohých prípadoch, tak to bývanie bude nedostupné. Potom zostáva otázka, kto, potom je možnosť, že nezvýšime to nájomné, ale ten výpadok budú niesť práve tie obce, ktoré išli do tej výstavby bytov. Takže my trestáme práve tie obce, ktoré boli aktívne. Takže to je jeden taký moment, kde vás chcem poprosiť, aby sme možno aspoň v prípade týchto sociálnych nájomných bytov urobili túto výnimku. Je tam vykalkulovaná na sumu 884 tis. eur, čo nie je podľa môjho názoru tak zásadný problém pre štátny rozpočet. Na druhej strane ide naozaj o to, aby ten program výstavby bytov a vôbec, aby ten systém financovania bytovej politiky na Slovensku bol sebestačný. Nehovorím o tých ďalších prípadoch, kde obce sú poškodené, obce a mestá. Ide predovšetkým o nebytové priestory. Opäť tie obce a tie mestá, ktoré zhodnocovali svoj majetok tým, že vytvárali nové nájomné priestory, z ktorých im plynie určitý príjem do rozpočtu obce a je to, by som povedal, taký ako vytvára sa určitý samostatný ekonomický cyklus v tej obci, ktorý nie je závislý na výkyvoch štátneho rozpočtu a plní určitú stabilizačnú funkciu v tom rozpočte obce, tak práve tie obce a mestá, ktoré v predchádzajúcich rokoch zhodnocovali majetok tým, že vytvárali nové nájomné priestory a zvyšovali si príjmy do svojho rozpočtu, tak tie budú opäť teraz najviac poškodené. Čiže opäť je teraz na rozhodnutí obce, či zvýšia prenájmy o 20 %, aby sa vykompenzovala strata na dani alebo tú stratu budú znášať samé obce. V tejto súvislosti chcem ešte dať na pravú mieru ten stav financovania obcí v tomto roku. Je pravda, že sa zvýšil príjem obcí z podielu na dani z príjmu fyzických osôb, to je pravda, ale reálne obce nemajú ani o korunu viac oproti minulému roku, pretože minulý rok dostali obce a mestá dve kompenzácie. Jedna bola jarná za Ficovej vlády, väčšia a potom bola druhá za vlády Radičovej, na jeseň. Takže ak sa aj teraz zvýšili príjmy do rozpočtu obcí, tak nie sú v absolútnom poňatí vyššie, pretože nedostali sme tento rok žiadne kompenzácie, čo je v poriadku, ale obce tento rok nedostali vyššie príjmy. No, a tie obce, ktoré sú zapojené do eurofondov, tak im to samozrejme spôsobuje veľké problémy, pretože hlavne pri systéme refundácií sa im kumuluje ten momentálny nedostatok, keš flou, požičiavajú si peniaze a tak ďalej a tak ďalej a teraz tu príde ešte v podstate 20-percentné zdanenie nájmov, či už bytových alebo nebytových priestorov, takže sa nám kumulujú tie výpadky obcí už niekedy naozaj dosť v radikálnej miere, čo spôsobuje naozaj vážne problémy obciam a mestám. Takže ja chápem, že je nepriechodné, aby sme povedzme žiadali vyňať z tohto zákona aj nebytové priestory, hoci by to dosť pomohlo obciam a mestám, ale na druhej strane aspoň ten minimalistický variant, to znamená vyňať z pôsobnosti zákona práve to sociálne bývanie, to by mohlo byť priechodné a mohli by sa nájsť aj medzi vami, páni poslanci z vládnej koalície, niektorí, ktorí by to podporili. Ak sa takí medzi vami nájdu, tak ja vám chcem v mene obcí a miest, ale hlavne tých občanov poďakovať, pretože by to bolo veľmi racionálne a rozumné riešenie. Každopádne vás chcem poprosiť, aby ste podporili tento zákon aspoň do druhého čítania a v druhom čítaní sa môžeme pobaviť aj o prípadných vašich návrhoch na zmeny. Takže páni poslanci z vládnej koalície, je nás tu síce málo, ale aspoň niektorí, prosím vás o podporu aspoň do druhého čítania a zákon posuňme, aby sme mohli aj o tejto problematike rokovať. Ďakujem pekne.